In Hong Kong, een van die mees internasionale en digsbevolkte gebiede in die wêreld en wat in 1997 deur Brittanje aan Kommunisties-Chinese beheer oorgegee is ná 150 jaar van Britse administrasie, vind tans oorkokende betogings ten gunste van demokratiese vryhede plaas. 'n Konstante stryd, wat sporadies in geweld oorslaan, woed tussen die Chinese regering en plaaslike pro-demokratiese groeperinge oor 'n owerheid in Hong Kong wat een van die twee kante simpatiek gesind kan wees.
Verlede week het betogers 'n mensestroom van 5 km lank gemonster, maar tot dusver het die Chinese regering daarin geslaag om hul ystergreep te behou.Dit is egter duidelik dat die Chinese regering in Hong Kong met 'n yslike probleem sit.
Hong Kong met 'n oppervlakte van 1 104 km2 en 'n bevolking van nagenoeg 7,2 miljoen, is een van die mees digsbevolkte gebiede in die wêreld – nagenoeg 6 300 mense per km2. Dit is een van die sterkste finansiële sentra in die wêreld met wat beskou word as een van die bevolkings met die hoogste intelligensie-koëffisiënt ter wêreld. Sowat 93% van 'n andersins besonder kosmopolitiese bevolking is Han Chinese.
Die gebied word beskou as en van die rykste stede in die wêreld met meer Rolls Royce motors per persoon as enige ander streek op die aardbol. Hong Kong het ook die grootste aantal wolkekrabbers in die wêreld – meer as 7 000 geboue het 14 verdiepings of meer.